దేవి శ్రీ ప్రసాద్
ఆయన తండ్రి పేరు గొర్తి సత్యమూర్తి. తల్లి పేరు శిరోమణి. వారిది శాస్త్రీయ సంగీత నేపథ్యం ఉన్న కుటుంబం. వారి ఊరు రామచంద్రాపురం దగ్గర వెదురుపాక. ఆయన తండ్రి అత్తగారి పేరులోని "దేవి", మామ గారైన ప్రసాదరావు పేరులోని "ప్రసాద్" తీసుకొని "దేవిశ్రీ ప్రసాద్" అని పేరు పెట్టాడు. దేవిశ్రీ మాండొలిన్ శ్రీనివాస్ దగ్గర మాండొలిన్ నేర్చుకున్నాడు. మద్రాసులో హబీబుల్లా రోడ్‌లో వెంకట సుబ్బారావు స్కూలులో ప్లస్ 2 దాకా చదివాడు. దేవిశ్రీకి చిన్నప్పటి నుంచి సంగీతమంటే ఆసక్తి. అందుకనే అప్పటి నుండే సంగీత దర్శకుడు కావాలని కలలు కన్నాడు. సత్యమూర్తి దంపతులకు ముగ్గురు సంతానం. దేవిశ్రీ, సాగర్, పద్మిని. దేవిశ్రీ తమ్ముడు సాగర్ కూడా గాయకుడు. చెల్లెలు పద్మిని ఆర్కిటెక్ట్.
అద్దేపల్లి కృష్ణశాస్త్రి
అద్దేపల్లి కృష్ణశాస్త్రి (1846 - 1907) ప్రముఖ పండితుడు మరియు పౌరాణికుడు. బాలాత్రిపురసుందరీ మహామంత్రోపాసకుడైన కృష్ణశాస్త్రి కృష్ణా జిల్లా దివిసీమలోని టేకుపల్లిలో శివావధానికి పుత్రునిగా 1846లో జన్మించాడు. ఇతని సోదరులు ఐదుగురూ మహావిద్వాంసులే. ఇతనికి ఆంగ్లవిద్య ఇష్టంలేక విజయనగరం వెళ్ళి, అప్పనభొట్ల గోపాలశాస్త్రి వద్ద చాలాకాలం శుశ్రూష చేసి, సంస్కృత, సాహిత్య, తర్క, వ్యాకరణాలలో అమోఘమైన పాండిత్యాన్ని సంపాదించాడు. గురువు నుండి ఇతనికి మంత్రవిద్య కూడా సంక్రమించింది. పాదుకాంత దీక్ష పొంది, మూడు నెలలలో ప్రస్థానత్రయాన్ని అధ్యనం చేసిన అద్భుత మేధా సంపన్నుడిగా పేరు సంపాదించాడు.
1892వ సంవత్సరంలో అన్నవరంలో సత్యనారాయణ స్వామిని ప్రతిష్టించినది ఇతడే. “జగన్మోహన మంత్రం" ఉపాసనలో ఇతడు నిష్ణాతుడు. ఈ మంత్ర సంబంధమైన గ్రంథం ఒకటి రచించాడు కూడా.
ఇతడు గోపాలపురం రాజా వారి ఆస్థాన పండితునిగా చాలాకాలం పనిచేశాడు. ఇతడు పురాణ ప్రవచనంలో అందె వేసిన చేయి. ఒకో శ్లోకానికి 108 విధాలుగా అర్థాలు చెప్పగల ప్రఙ్ఞాశాలి.
సంస్కృత భాషలో ఇతడు అనేక గ్రంథాలను రచించాడు. శ్రీ సత్యనారాయణ స్వామి వ్రత విధానం రచించాడు. వాల్మీకి రామాయణంలోని ఒక శ్లోకానికి వంద రకాలుగా వ్యాఖ్యానం రచించి, కాశీ పండితులను మెప్పించిన ఘనుడితడు. ఈ గ్రంథానికి “ఏక శ్లోక వ్యాఖ్యానం" అనిపేరు. ఇతడు ఇంకా "అలంకార ముక్తావళి", "తర్కామృత తరంగిణి" అనేగ్రంథాలు రచించాడు. 
ఇతడు తన 91వ యేట 1907లో మరణించాడు.